
Upon his hond he bar for his deduyt
An egle tame, as eny lylie whyt.
An hundred lordes hadde he with him ther,
Al armed sauf here hedes in here ger,
,Ful richely in alle maner thinges.
For trusteth wel, that dukes, erles, kynges,
Were gadred in this noble compainye,
For love, and for encrees of chivalrye.
Aboute this kyng ther ran on every part
Ful many a tame lyonn and lepart.
And In this wise thise lordes alle and some
Been on the Sonday to the cite* come
Aboute prime, and in the toun alight.
This Theseus, this duk, this worthy knight,
When he hadde brought hem into his cite,
And ynned hem, everich at his degre
He festeth him, and doth so gret labour
To esen hem, and don hem al honour,
That_yit men wene that no mannes \vyt
Of non estat ne cowde amenden it
The mynstralcye, the servyce at the feste,
The grete jdftes to the moste and leste,
The riche array of Theseus paleys,
Ne who sat first ne last upon the deys,
What ladies fayrest ben or best daunsynge,
Or which of hem can daunce best and singe,
Ne who most felyngly speketh of love;
What haukes sitten on the perche above,
What houndes liggen on the floor adoun :
Of al this make I now no mencioun,
But of theffect; that thinketh me the beste;
Now comth the poynt, and herkneth if jyou leste.
The Sonday night, or day bigan to springe, When Palarnon the larke herde synge, Although it nere nought day by houres tuo, yit sang the larke, and Palamon also. With holy herte, and with an heih corage